b'\n_START_ARTICLE_\nJevgeni Miller\n_START_PARAGRAPH_\nJevgeni Karlovit\xc5\xa1 Miller (ven. \xd0\x95\xd0\xb2\xd0\xb3\xd0\xb5\xd0\xbd\xd0\xb8\xd0\xb9 \xd0\x9a\xd0\xb0\xd1\x80\xd0\xbb\xd0\xbe\xd0\xb2\xd0\xb8\xd1\x87 \xd0\x9c\xd0\xb8\xd0\xbb\xd0\xbb\xd0\xb5\xd1\x80, latv. Ei\xc5\xbeens Millers) (7. lokakuuta (J: 25. syyskuuta) 1867 Dvinsk \xe2\x80\x93 11. toukokuuta 1939 Moskova) oli ven\xc3\xa4l\xc3\xa4inen kenraali, joka taisteli Ven\xc3\xa4j\xc3\xa4n sis\xc3\xa4llissodassa valkoisten puolella._NEWLINE_Miller syntyi baltiansaksalaiseen perheeseen V\xc3\xa4in\xc3\xa4nlinnassa joka tuolloin kuului Ven\xc3\xa4j\xc3\xa4n keisarikunnan Vitebskin kuvernementtiiin. Miller valmistui sota-akatemiasta ja palveli Ven\xc3\xa4j\xc3\xa4n keisarillisessa kaartissa. Vuosina 1898\xe2\x80\x931907 h\xc3\xa4n toimi Ven\xc3\xa4j\xc3\xa4n sotilasattaseana ulkomailla muun muassa Roomassa, Haagissa ja Brysseliss\xc3\xa4. Ensimm\xc3\xa4isess\xc3\xa4 maailmansodassa Miller komensi Moskovan sotilaspiiri\xc3\xa4 ja sai kenraaliluutnantin arvon._NEWLINE_Helmikuun vallankumouksen j\xc3\xa4lkeen vuonna 1917 Millerin sotilaat pid\xc3\xa4ttiv\xc3\xa4t h\xc3\xa4net, kun h\xc3\xa4n k\xc3\xa4ski heit\xc3\xa4 riisumaan punaisen k\xc3\xa4sivarsinauhan._NEWLINE_Lokakuun vallankumouksen j\xc3\xa4lkeen Miller pakeni Arkangeliin, jossa h\xc3\xa4n julisti itsens\xc3\xa4 Pohjois-Ven\xc3\xa4j\xc3\xa4n kenraalikuvern\xc3\xb6\xc3\xb6riksi. Toukokuussa 1919 amiraali Aleksandr Kolt\xc5\xa1ak nimitti Millerin valkoisten johtajaksi Pohjoisen oblastin alueella. Arkangelissa, Murmanskissa ja Aunuksessa Millerin joukot saivat apua ymp\xc3\xa4rysvalloilta, Britannian ja Ranskan sotajoukoilta Ven\xc3\xa4j\xc3\xa4n punaisia vastaan. Britit kuitenkin per\xc3\xa4\xc3\xa4ntyiv\xc3\xa4t hy\xc3\xb6kk\xc3\xa4yksen ep\xc3\xa4onnistuttua Vienanjoella ja Miller j\xc3\xa4i yksin vihollista vastaan._NEWLINE_Helmikuussa 1920 Miller pakeni Arkangelist\xc3\xa4 Norjaan ja muutti my\xc3\xb6hemmin Pjotr Wrangelin ja suuriruhtinas Nikolai Nikolajevit\xc5\xa1in kanssa Ranskaan, jossa he jatkoivat bol\xc5\xa1evikkien vastaista toimintaansa. Vuonna 1930 Miller nimitettiin emigranttij\xc3\xa4rjest\xc3\xb6 Ven\xc3\xa4j\xc3\xa4n yleissotilaallisen liiton (ROVS) komentajaksi. Neuvostoliiton turvallisuuspalvelu NKVD sieppasi Millerin 22. syyskuuta 1937 Pariisissa, jossa kaksoisagentiksi ryhtynyt ROVS:n tiedustelujohtaja Nikolai Skoblin johdatti h\xc3\xa4net ansaan. Miller kuljetettiin huumattuna Le Havreen ja sielt\xc3\xa4 eteenp\xc3\xa4in Neuvostoliittoon rahtialuksella. H\xc3\xa4n istui l\xc3\xa4hes kaksi vuotta vankilassa Moskovan keskustassa. H\xc3\xa4nen henkil\xc3\xb6llisyytens\xc3\xa4 pidettiin salassa. H\xc3\xa4net teloitettiin ampumalla 11. toukokuuta 1939 moskovalaisessa krematoriossa._NEWLINE_My\xc3\xb6s Millerin edelt\xc3\xa4j\xc3\xa4n\xc3\xa4 ROVS:n johdossa toiminut kenraali Aleksandr Kutepov oli siepattu samalla tavalla Pariisissa vuonna 1930, tosin h\xc3\xa4n kuoli syd\xc3\xa4nkohtaukseen jo laivamatkan aikana.'